**სიღნაღის მუნიციპალიტეტის საკრებულოს მაჟორიტარი წევრის, საკრებულოს კულტურის, განათლების,ახალგაზრდულ საქმეთა და სოციალურ საკითხთა კომისიის თავმჯდომარის ნანა ნანობაშვილის ანგარიში 2021 წლის 3 დეკემბრიდან 2022 წ 1 ოქტომბრამდე გაწეული მუშაობის შესახებ**

როგორც მოგეხსენებათ, სიღნაღის მუნიციპალიტეტის მეხუთე მოწვევის საკრებულო მუშაობას შეუდგა 2021 წლის 3 დეკემბრიდან. ამ პერიოდიდან ვარ საკრებულოს მაჟორიტარი წევრი და კომისიის თავმჯდომარე. ჩემი საქმიანობისას ვხელმძღვანელობ საქართველოს კონსტიტუციით, საქართველოს ორგანული კანონით ,,ადგილობრივი თვითმმართველობის კოდექსი“, საკრებულოს რეგლამენტითა და სხვა ნორმატიული აქტებით. შესაბამისად, საქმიანობას წარვმართავ იმ უფლებამოსილებათა ფარგლებში, რასაც ითვალისწინებს მოქმედი კანონმდებლობა. სწორედ ეს განაპირობებს ჩემს მუშაობას, რომლის მთავარი მიმართულებაა ადგილობრივ დონეზე მოსახლეობისა და საკრებულოს ინტერესების გათვალისწინება და მიღებული ნდობის შენარჩუნება.

საანგარიშო პერიოდში ჩატარდა საკრებულოს 13 სხდომა ვესწრებოდი 12-ს, ჩატარდა ფრაქციის „ქართული ოცნება“ - 11 სხდომა, ვესწრებოდი -11-ს, აქტიურად ვიყავი ჩართული საკითხების განხილვაში.საკრებულოს სხდომებზე ჩემ მიერ მხარდაჭერილ იქნა როგორც საკრებულოს სამუშაო გეგმით განსაზღვრული, ასევე მუნიციპალიტეტის წინაშე დღის წესრიგში დასმული მიმდინარე საკითხები.

კულტურის, განათლების, ახალგაზრდულ საქმეთა და სოციალურ საკითხთა კომისია წარმოადგენს საკრებულოს მუდმივმოქმედ ორგანოს, რომელიც უზრუნველყოფს კომისიის დებულებით განსაზღვრული უფლებამოსილებათა განხორციელებას. კომისია შექმნილია მის სფეროს მიკუთვნებული საკითხების საკრებულოში წინასწარი მომზადების , გადაწყვეტილებათა შესრულებისათვის ხელის შეწყობის, ადგილობრივი თვითმმართველობის აღმასრულებელი ორგანოს , მერიის სტრუქტურული ერთეულების, აგრეთვე მუნიციპალიტეტის მიერ დაფუძნებული იურიდიული პირების კონტროლის მიზნით.

კომისიის შემადგენლობა განსაზღვრულია 9 წევრით. ჩემი ხელმძღვანელობით ჩატარდა კომისიის 8 სხდომა.

კომისიის კომპეტენციის ფარგლებში განხილულ იქნა შემდეგი საკითხები :

1. ა (ა)ი.პ სიღნაღის მუნიციპალიტეტის სამუსიკო (სახელოვნებო) სკოლების გაერთიანების დირექტორის ანგარიშის მოსმენისა და შეფასების შესახებ.
2. ,,სიღნაღის მუნიციპალიტეტის სოციალური დახმარების პროგრამა და მისი გაცემის წესის დამტკიცების შესახებ “ სიღნაღის მუნიციპალიტეტის საკრებულოს 2018 წლის 18 აპრილის N21 დადგენილებაში ცვლილებების შეტანის შესახებ.
3. ,,სიღნაღის მუნიციპალიტეტის ტერიტორიაზე მდებარე უფასო სასადილოში ბენეფიციარების შერჩევისა და რეგისტრაციის წესის დამტკიცების შესახებ“
4. ა(ა)იპ ,,სიღნაღის მუნიციპალიტეტის სკოლის გარეშე დაწესებულება, მოსწავლე ახალგაზრდობის სახლის“ დირექტორის 2021 წლის ანგარიში .
5. ა(ა)ი.პ. სახელოვნებო და საგანმანათლებლო მომსახურების ცენტრის დირექტორის ნათელა ნადიკაშვილის ანგარიში 2021 წელში გაწეული მუშაობის შესახებ.
6. ა(ა) ი.პ ,,საზოგადოებრივი ჯანმრთელობის დაცვის ცენტრის” დირექტორი თენგიზ მოსულიშვილის ანგარიში 2021 წლის გაწეული მუშაობის შესახებ.
7. ,,სიღნაღის მუნიციპალიტეტის საკრებულოს კულტურის, განათლების, ახალგაზრდულ საქმეთა და სოციალურ საკითხთა კომისიის თავმჯდომარის ნანა ნანობაშვილის ანგარიში 2021 წ გაწეული მუშაობის შესახებ“.
8. ა(ა)იპ ,,სიღნაღის მუნიციპალიტეტის სპორტის განვითარების ცენტრის’’ დირექტორის 2022 წლის 6 თვის ანგარიში
9. სიღნღის მუნიციპალიტეტის ა. (ა).ი.პ ,,კულტურისა და ხელოვნების ცენტრის დირექტორის ანგარიშის მოსმენისა და შეფასების შესახებ.
10. ა (ა) ა.პ. სიღნაღის მუნიციპალიტეტის ,,სკოლამდელი სააღმზრდელო დაწესებულების“ დირექტორის 2021-2022 სააღმზრდელო წლის ანგარიშის მოსმენისა და შეფასების შესახებ“

არც ერთი საკითხი , რომელის განხილვაც საკრებულოს კულტურის, განათლების, ახალგაზრდულ საკითხთა და სოციალურ საკითხთა კომისიას ეხებოდა, არ დაგვიტოვებია განსაკუთრებული ყურადღების გარეშე. ჩვენ მოვიწვიეთ ყველა სამსახურის ხელნმძღვანელი და მოვითხოვეთ განემარტა კომისიისათვის ყველა ის პროექტი, რომლის განხორციელებასაც მუნიციპალიტეტის თანხებით გეგმავდა. ვფიქრობთ, ჩვენმა ძალისხმევამ შედეგი გამოიღო და ბიუჯეტში მაქსიმალურად იყო წარმოდგენილი ყველა ის საშუალება, რაც მუნიციპალიტეტს ამ ეტაპზე გააჩნდა.

საანგარიშო პერიოდში მქონდა ინდივიდუალური შეხვედრები მოსახლეობასთან . ჩემთვის მნიშვნელოვანია ვიცოდე, რას ფიქრობს ამომრჩეველი, რა შეხედულებები აქვთ ამა თუ იმ საკითხზე. არც თუ იშვიათად თვითონ მივსულვარ მოქალქეებთან სახლში, თუ ამის საჭიროება იყო, ან მათი ჯანმრთელობის მდგომარეობის გამო ჩემამდე მოსვლა არ შეეძლოთ.

მოვისმინე მათი პრობლემური და პრიორიტეტული საკითხები, რაც ძირითადად შეეხება: სოციალურად დაუცველთა ერთიან ბაზაში დარეგისტრირებას, ჯანდაცვის საკითხებს, საუბნო და სასოფლო-სამეურნეო სავარგულამდე მისასვლელი გზების სარეაბილიტაციო სამუშაოებს, სასმელი წყლის სისტემის მოწყობას, სავარგულებში სადრენაჟე სარწყავი არხების დამონტაჟებას, შიდა საუბნო გზების მოასფალტებასა და გარეგანათების მოწყობას.

ჩემი ინიციატივით, პირველ ეტაპზე საკუთარი სახსრებითა და შემდგომ ადგილობრივი თვითმმართველობის თანამშრომელთა ფინანსური მხარდაჭერით, საომარი მოქმედებების დროს სოფელ ვაქირში ჩამოსულ უკრაინის მოქალაქეს გავუწიეთ დახმარება. შევისწავლე მისი ოჯახის საჭიროებები და საკვებ პროდუქტებთან ერთად, საჭიროებებიდან გამომდინარე შესაბამისი დახმარება აღმოვუჩინეთ.

21 მარტს, მსოფლიო დაუნის სინდრომის საერთაშორისო დღესთან დაკავშირებით, სიღნაღის მუნიციპალიტეტის ადგილობრივი თვითმმართველობა, აღნიშნულ დღეს სხვადასხვა აქტივობით შეუერთდა. სოფელ ჯუგაანის საჯარო სკოლაში, შეზღუდული შესაძლებლობის მქონე პირთა საკონსულტაციო საბჭოს ინიციატივით , რომლის წევრიც ვარ, გაიმართა დოკუმენტური ფილმის - „ალექსანდრე“-ს ჩვენება , რომელიც დაუნის სინდრომის მქონე ინდივიდის საზოგადოებაში ინტეგრაციას ეძღვნებოდა. ფილმის ჩვენების დასასრულს გაიმართა დისკუსია , ვიყავი პრეზენტატორი თემაზე - დაუნის სინდრომის საერთაშორისო დღე.

როგორც შშმ პირთა საკითხებზე მომუშავე საბჭოს წევრი აქტიურად ვიყავი ჩართული პროექტში ,,სიღნაღის მუნიციპალიტეტის ინკლუზიური საზოგადოების მშენებლობისთვის“ , რომლის ფრგლებშიც შევიმუშავეთ შშმ პირთა უფლებების დაცვის სტრატეგია და 2022-2024 წლების სამოქმედო გეგმა. პროექტი განხორციელდა ორგანიზაციებთან: ,, თემი -ქედელი“, "ცვლილებები თანაბარი უფლებებისათვის" და "კოალიცია დამოუკიდებელი ცხოვრებისათვის" თანამშრომლობითა და "ევროკავშირის" ფინანსური მხარდაჭერით.

მივესალმები მუნიციპალიტეტის მიერ აღებულ ვალდებულებას შშმ პირთა უფლებების დაცვისა და ინკლუზიური საზოგადოების მშენებლობის თაობაზე. წინ დიდი გზა გვაქვს გასავლელი იმისთვის რომ, სტრატეგიით განსაზღვრული ამოცანები განხორციელდეს , რაც შეზღუდული შესაძლებლობის მქონე პირთა უფლებრივ მდგომარეობას გააუმჯობესებს.

ვარ სიღნაღის მუნიციპალიტეტის გენდერული თანასწორობის საბჭოს თავმჯდომარის მოადგილე. საბჭო მუშაობს ადგილობრივი თვითმმართველობის დონეზე გენდერული პოლიტიკის გაძლიერების მიმართულებით.

ჩართული ვარ სიღნაღის მუნიციპალიტეტის კულტურულ ღონისძიებებში. საქართველოს პარლამენტის კულტურის კომიტეტი აქტიურად ჩაერთო რეგიონების განვითარების პროცესში კულტურის მიმართულებით, მუნიციპალიტეტის სახელით ვთანამშრომლობ აღნიშნულ კომიტეტთან, ონლაინ ფორმატში დავესწარი საქართველოს პარლამენტის კულტურის კომიტეტის თავმჯდომარე, ქალბატონ ელისო ბოლქვაძის მიერ დაგეგმილ შეხვედრებს, რომელის საფუძველზეც განხორციელდა ბათუმის შავი ზღვის ხელოვნების საერთაშორისო ფესტივალში სიღნაღის მუნიციპალიტეტის პროფესიული ანსამბლი ,,ლაშქრული“ს მონაწილეობა. თანამშრომლობის კიდევ უფრო გასაღრმავებლად ქალბატონ ელისოს აქვს ახალი ინიციატივა - საახალწლო პერიოდში რეგიონებში არსებული სახელოვნებო სკოლების პედაგოგებისა და მოსწავლეების ვიზიტის ორგანიზება საქართველოს პარლამენტში , რასაც მხარს ვუჭერ როგორც სიღნაღის მუნიცპალიტეტის საკრებულოს კულტურის, განათლების, ახალგაზრდულ საკითხთა და სოციალურ საქმეთა კომისიის თავმჯდომარე.

2021 წ 3 დეკემბრიდან დღემდე მონაწილეობას ვიღებ სიღნაღის მუნიციპალიტეტის მერიის სოციალური დახმარების კომისიის მუშაობაში. ამ პერიოდში ჩატარდა 37 კომისიის სხდომა , ვესწრებოდი 35-ს.

საანგარიშო პერიოდში სოციალური დახმარების გაცემის პროგრამით სოფ. ვაქირში ისარგებლა 147 მოქალაქემ და მასზე დაიხარჯა 37185 ლარი.

კერძოდ:

სამედიცინო დახმარების მუხლი (45 ბენეფიციარი) -22350ლარი;

შშმ პირთა სოციალური დაცვა (33 ბენეფიციარი) -3700 ლარი;

ოჯახებისა და ბავშვების სოციალური დაცვა (9 ბენეფიციარი) -1800 ლარი;

განსაკუთრებული საჭიროების მქონე პირთა ერთჯერადი სოც. დახმარება (53 ბენეფიციარი)-6780 ლარი;

ომისა და სამხედრო ძალების ვეტერანთა სოციალური დაცვის მუხლიდან-(4 ბენეფიციარი) -600ლარი;

მარტოხელა და მარჩენალდაკარგული მშობლის სოციალური დაცვა (1ბენეფიციარი) -100 ლარი;

ხანძრებისა და სტიქიური მოვლენებით მიყენებული ზარალისათვის ოჯახების დახმარება(1ბენეფიციარი)730ლარი;

სოც. დაუცველი სტუდენტების, ობოლი და მრავალშვილიანი ოჯახის სტუდენტების დახმარება (1ბენეფიციარი)- 1125ლარი.აში,

2022 წელს სოფელ ვაქირში განხორციელდა ,,კოპალას" სასაფლაოსთან მისასვლელ გზაზე ბეტონის საფარის მოწყობის სამუშაოები .პროექტით გათვალისწინებული იყო 528 მეტრიან მონაკვეთზე ბეტონის საფარისა და სანიაღვრე სისტემის მოწყობა. პროექტი რეგიონული განვითარების ფონდიდან დაფინანსდა და მისი ღირებულება 224 435 ლარს შეადგენს. სოფელ ვაქირში წყალმომარაგების გაუმჯობესების მიზნით, მასშტაბური ინფრასტრუქტურული პროექტი დასასრულს უახლოვდება. პროექტის ფარგლებში წყალმომარაგების უზრუნველსაყოფად ახალი სისტემები, ქსელები, ჭაბურღილები, საქლორატორო და რეზერვუარები მოეწყო. მისი დასრულების შემდეგ, მოსახლეობა, ახალი სისტემით, მაღალი ხარისხის წყალს 24 საათის განმავლობაში მიიღებს.

პროექტს საქართველოს რეგიონული განვითარებისა და ინფრასტრუქტურის სამინისტროს გაერთიანებული წყალმომარაგების კომპანია ახორციელებს.საქართველოს სახელმწიფო ბიუჯეტით გათვალისწინებული საქართველოს რეგიონებში განსახორციელებელი პროექტების ფონდიდან „სოფლის მხარდაჭერის პროგრამის“ ფარგლებში სოფელ ვაქირში დაგეგმილი იყო მინი სტადიონის რეაბილიტაცია, რომლის რეაბილიტაციისათვის საჭირო თანხა მნისვნელოვნად აღემატებოდა პროგრამით განსაზღვრული თანხის ოდენობას . ამიტომ მოხდა მოსახლეობასთან შეხვედრის სხდომის ოქმით გათვალისწინებული მეორე რიგის პრიორიტეტით , კერძოდ გარე განათების მოწყობის პროექტით ჩანაცვლება. ამჟამად სოფელ ვაქირში მიმდინარეობს ,,ჯანაანთ უბნის“ გზის სარეაბილიტაციო სამუშაოების და სასამუსიკო სკოლაში სველი წერტილის მოწყობის პროექტები.

,,ჯანაანთ უბნის“ გზის რებილიტაციის პროექტით გათვალისწინებულია 851 გრძივი მეტრი ასფალტობეტონი გზის მოწყობა ,რომლის ღირებულება შეადგენს 582 981 ლ. სამუსიკო სკოლის სველი წერტილების მოწყობის ფარგლებში უნდა განთავსდეს ორი სველი წერტილი და დერეფანი, სველ წერტილებში და დერეფანის გარკვეულ ნაწილში 1, 8 მ სიმაღლეზე უნდა მოეწყოს კერამიკული ფილები, დარჩენილი კედლის ნაწილი შებათქაშდება და შეიღებება წყალემულსიური საღებავით აღნიშნული პროექტი ადგილობრივი ბიუჯეტის დაფინანსებით ხორციელდება და მისი ღირებულება შეადგენს 19580 ლარს.

როგორც სოფლის მაჟორიტარისათვის მნიშვნელოვანია ყველა ის პრობლემა თუ გამოწვევა, რომლის წინაშეც ჩემი სოფელი დგას. არ დავიშურებ ძალისხმევას, რათა შევძლო დასახული ამოცანების განხორციელება და იმ მიზნების მიღწევა რაც ჩვენს მოქალაქეებს ცხოვრების უკეთესი პირობებს შეუქმნის. მიმაჩნია, რომ განვლილ საანგარიშო პერიოდში დაგროვილი გამოცდილების გათვალისწინებით უფრო აქტიური და ნაყოფიერი გახდება ჩემი, როგორც საკრებულოს წევრის შემდგომი საქმიანობა.

ნანა ნანობაშვილი